รมว.คลังคงเป้าGDPปีนี้โต 3.5-3.6% เชื่อน้ำท่วมเหนือ-อีสานยังไม่กระทบ
รมว.คลัง คงเป้า GDP ปีนี้ขยายตัว 3.5-3.6% เชื่อน้ำท่วมเหนือ-อีสานยังไม่กระทบ
4 ส.ค. 2560

นายอภิศักดิ์ ตันติวรวงศ์ รมว.คลัง กล่าวว่า จากสถานการณ์น้ำท่วมในพื้นที่ภาคเหนือและภาคตะวันออกเฉียงเหนือที่เกิดขึ้นในขณะนี้ คงต้องขอประเมินสถานการณ์ก่อนว่าจะมีผลกระทบต่อการขยายตัวทางเศรษฐกิจ (GDP) ในปีนี้จากที่กระทรวงการคลังประเมินว่าจะขยายตัว 3.5-3.6% อย่างไร โดยจะติดตามระยะเวลาของการเกิดเหตุการณ์น้ำท่วมว่าจะยาวนานแค่ไหน และมีความเสียหายเป็นพื้นที่วงกว้างระดับใด แต่อย่างไรก็ดี ในเบื้องต้นเชื่อว่าสถานการณ์ดังกล่าวไม่น่าจะส่งผลกระทบต่อ GDP ของประเทศมากนัก
สำหรับคาดการณ์เศรษฐกิจไทยในปีนี้ว่าจะเติบโตได้ในระดับ 3.5-3.6% เป็นการขยายตัวอย่างต่อเนื่องตั้งแต่ปี 57 ซึ่งอยู่ที่ระดับ 0.8% มาเป็น 2.8% ในปี 58 และ 3.2% ในปี 59
นายอภิศักดิ์ กล่าวว่า รัฐบาลจะพยายามทำให้ประเทศไทยเติบโตได้อย่างยั่งยืน โดยมองว่าการลงทุนในโครงสร้างพื้นฐานของประเทศมีความจำเป็นอย่างมากที่จะมีส่วนช่วยกระตุ้นเศรษฐกิจของปรเทศ เพื่อช่วยเพิ่มขีดความสามารถทางการแข่งขันของไทย และเติมเต็มความต้องการที่จะทำให้ไทยก้าวไปสู่การเป็น HUB ของ CLMV และเชื่อมโยงภูมิภาคต่อไป